Indien - Rejsebrev nr. 14 – fra Bangalore til Mysore

Belært af de sidste dages trafikkaos i myldretiden, havde Hans-Ole sørget for at få gode råd mht rute gennem Bangalore i retning mod Mysore. Det indebar ikke bare rute, men også kørselstidspunkt, så vi stod op, før en vis herre fik sko på. Før kl. 06 var vi godt på vej og jo længere vi kom ud af byen des fattigere blev det og selvom trafikken ikke var overvældende og vejen var lige, var det alligevel lykkedes en lastbil at lande på siden med et stort læs sække. Drive-in restaurant Kamat Upachar havde fortrinlig morgenmad, toiletforholdene var fine, ligesom udenomsrådet, der var fejet rent af samme kvinde, som passede toiletterne for kvinderne. Bilerne blev dirigeret på plads af en fløjtende og gestikulerende pladsmand. Jo, jo ingen holdt skævt her. 

Srirangapatnam

Første turistmål var Srirangapatna Heritage. På en lille ø midt i Cauveryfloden, 14 km nord for Mysore ligger Tipu Sultans sommerpalads bygget i 1784. Selvom muslimen Haide Ali og hans søn Tipu Sultan kun regerede Mysore-staten i forholdsvis kort tid fra 1761-1799, har perioden sat dybe historiske spor, da de var den suverænt største hindring for britisk styre i Sydindien på den tid. De var begge glimrende strateger, men Tipu Sultan var også franskmændenes allierede og nærede et legendarisk had til briterne, som han efter sigende fodrede til sine tigre, når chancen bød sig. På de smukke vægmalerier inde i paladset skildres slagene mod briterne i 1780. Tipu Sultan endte dog selv med at blive besejret i 1799. 

Desværre var der fotoforbud inde i paladset, så hverken de fine vægmalerier, portrætter eller andet inventar kan vi vise jer fotos af.

På vej mod udgangen mødte vi og om aftenen spiste vi på Hotel Metropole i Mysore sammen med gamle kendinge – et nygift par fra Espe – han Ole, anlægsgartner, hun Anna Greve farmaceut og niece til Susanne, der er mor til brudgommen ved det fascionable bryllup. Espe? Jo, hun havde haft Niels Ebbes bror Hans Jørgen og dennes kone Inge til lærer. Verden er altså lille! Vi mødte dem igen, da vi senere var på sejltur i Ranganahittu fuglereservat. Masser af pelikaner og andre fuglearter samt et par sovende krokodiller, som vi var helt tæt på under vores tur sammen med 8 andre i den noget fladbundede robåd. Vi undrede os over nogle sorte klatter, der hang ned fra træerne i massevis. Det viste sig at være flagermus. Havde vi været kommet tæt på, havde de larmende fløjet til vejrs. 

Nå, men tilbage til Tipu Sultan. Ikke langt fra sommerpaladset ligger Gumbazen, et mausolæum med 36 søjler i sort granit rejst over Tipus´ far, Haider Ali og hans kone. Den ene enkle sarkofag ligger ved siden af den anden udenfor, inde i Gumbazen er de tre mest betydningsfulde placeret dækket med stof og blomster. Også meget flotte intarsiaarbejder vidner om velstand ligesom tilstedeværelsen af selve hindutemplet vidner om, at der ved den muslimske sultans hof var ganske mange hinduer. Dette er ofte blevet opfattet som et bevis på religiøs tolerance, men faktum er, at alle de mest succesfulde fremmede herskere i Indien – muslimske som britiske – har måttet alliere sig med hinduer for at kunne få både militæret og bureaukratiet til at fungere. Dette har desuden betydning for nutidens historieskrivning. Hvor hindukrigere som Chatrapati Shivaji rask væk udråbes til nationalhelt og lægger navn til banegården i Mumbai, anskues Tipu Sultans navn og plads i historien mere tvetydigt. Dels er han helten, der gjorde modstand mod briterne, hvilket alle kan samles om, men han er også muslim, hvilket er svært at sluge for rabiate hindunationalister, som ikke tøver med at udråbe alle muslimer til nationens fjender. 

Næste stop var Chamundi Hill – 

1.036 m oh. Det er opkaldt efter Shivas kone – en inkarnation af gudinden Durga, der slog den onde dæmon Mahishasure ihjel. Maharajaens sommerpalads ligger også heroppe ud over Shiva-tempel og tempelport. Men vejen hertil var spærret! I midten af en stor rundkørsel på toppen af bjerget står en stor og meget farverig tegneserieagtig statue af Mahishasura med hævet sværd og en slange i hver sin hånd. Aberne hoppede ivrigt rundt fra det ene afsætningspunkt til det næste. Da vi gik gennem basaren, faldt jeg over et par søde og meget enkle røde ørehængere samt en sjov arm-rem, som Niels Ebbe omgående forærede mig. Selvfølgelig havde jeg smykkerne på, da vi om aftenen gik ud og spise på Hotel Metropole.

Vi var ellers lidt spændte på, om der var brændstof nok på bilen til at komme op på toppen af bjerget. Ned skulle vi nok komme. En tjener på vores hotel Mysore Club havde ellers fortalt, at der var en tankstation undervejs, men den må have ligget på den vej, der var spærret. Men vi kom tilbage uden at skulle ud og skubbe og vores chauffør fandt så en anden mulighed for at tanke. 

Mysore Palace


æ 

æ 

Paladset over alle paladser indtil nu. Mysore beskrives som The City of Palaces. Der er 7 I alt. Den arkitektoniske til er en blanding af hindu, muslim, rajput og gotisk stil i tre etager af fin grå granit med dybe lyserøde marmorkupler og et femetagers tårn. Stor, stor luksus indenfor, hvor vi selvfølgelig ikke måtte fotografere, men Hans-Ole kunne levende berette om, da han og Ellinor spiste med de fine her:

Her fortsætter HO
Da vi boede i Upper Palace Orchard, blev vi gode venner med Susheel, hvis far var livlæge for Maharajaen af Mysore ved navn Wodeyar, som ejede paladserne i B'lore såvel som Mysore. Maharajahen døde først i 70'erne, medens jeg sad hos en kunde ang. nogle værktøjer. Der blev buldret på vinduer og skodder og sagt, at hvis ikke alle fabrikker lukkede straks, ville der blive optøjer. Det var ca. samtidig, at Mysore State, som vi arbejdede for, blev omdøbt til Karnataka State.
Susheel, som vi fortsat har et fint forhold til og som har sørget for booking af vore ophold i Mysore Sports Club og Ooty Club fik, da han opbyggede sine forretninger, maharajaens datter, Laxmikant til sagfører.
For ca. 25 år siden, blev Ellinor og jeg inviteret til Mysore Palace til "Thread Ceremony" for to af maharajaens sønnesønner. Det er en ceremoni der svarer til vores konfirmation, hvor alle Brahminer får bundet en "endeløs" uldtråd rundt om skulderen og strækkende sig ned til hoften.
Dette foregik i Durbar Hall på Paladset, hvor "konfirmanderne" sad på hver deres tronstol på hver sin platform overdækket med fantastisk udsmykkede baldakiner. Der var tændt to små bål hvor præster i orange gevandter smed røgelse og sandelwood på, under fremsigelse af Sanskrit vers.
På gulvet sad også mange kvinder med så meget guld på, at de kunne dække Danmarks nationalbudget i et år. Omkring mellem søjlerne stod vagter med hellebarder af "Guld" og "Guldturban'er", som jeg for øvrigt fotograferede Ellinor imellem. I gården, som der er åbent ud til, stod elefanter udrustet med guld og blomster, som til Dassera (det store med elefanter, som opføres hvert år). Der blev slået på trommer og blæst i horn. Vi stod mest oppe i galleriet for at få det bedste overblik. Det var et skue, som fra 1001 Nats eventyr, som kun Hollywood og Bollywood kan præstere. Ceremonien blev efterfulgt af lunch i de tilstødende gemakker.


Mht vort ophold i Mysore Sports Club i nat, var det meget forskelligt fra sidst vi boede der. Det skyldes at Dr. Srinivas, som vi sammen med Susheel, har gået meget på vildsvinejagt med, er blevet Chairman. Han har virkelig fået sat skik på restaurant og "Hoteldelen".
At det er muligt at bo i disse klubber, er for en stor del Ellinors fortjeneste, idet hun har holdt vort netværk konstant ved lige, hele jorden rundt.
Hans-Ole

Else fortsætter
Men ikke alt var synligt for os. Under paladset var hemmelige tunneller, der fører fra paladsets kælder til andre paladser og hemmelige områder. 

Paladset blev bygget i sin første udgave i 14. århundrede, men blev revet ned og bygget op flere gange. Mysores regent, hendes majestæt Maharani Vani Vilas Sannidhna og hendes søn. De bestilte den britiske arkitekt Lord Henry Irwin til at bygge et nyt palads til at erstatte det gamle, der var blevet forvandlet til aske ved en brand. Det blev bestilt 1897 og afsluttet 1912, men er løbende blevet forskønnet. 

Vi tager fra vores hotel Mysore Club efter en dejlig morgenmad, men stadig lidt skuffede over ikke at have haft internetadgang i et halvt døgn. Skulle Niels Ebbe alligevel have medbragt en Vodafon-forretning? Nå gode råd er dyre, men så kom det, Niels Ebbe kalder husmodertricks. Jeg slukkede og genstartede min Iphone, slog bluetooth til og vupti, så var internetforbindelsen der. Selvfølgelig virkede det også på Niels Ebbes Iphone. Kan ikke lade være med at tænke på, at Niels Ebbe, da vi indledte vores bekendtskab, gav udtryk for, at det var dejligt, at jeg også havde det godt med computere. Men lige nu glæder vi os – og jeg glæder mig over at se en glad og drivvåd Niels Ebbe komme tilbage fra en tur i poolen. Om en time skal vi på vildtsafari – det samme i morgen tidlig. 

Hav det godt, til vi er på banen igen med næste rejsebrev.

Kærlig hilsen og knus

Rejsetrekløveret Hans-Ole, Niels Ebbe og Else..

